b'\n_START_ARTICLE_\nCh\xc5\xabgoku\n_START_PARAGRAPH_\nCh\xc5\xabgoku (jap. \xe4\xb8\xad\xe5\x9b\xbd\xe5\x9c\xb0\xe6\x96\xb9, Ch\xc5\xabgoku-chih\xc5\x8d, "keskimaan seutu") on alue Japanissa. Se k\xc3\xa4sitt\xc3\xa4\xc3\xa4 maan p\xc3\xa4\xc3\xa4saaren Honsh\xc5\xabn l\xc3\xa4ntisimm\xc3\xa4n osan ja koostuu Hiroshiman, Okayaman, Shimanen, Tottorin ja Yamaguchin prefektuureista. Pohjoisessa Ch\xc5\xabgoku rajoittuu Japaninmereen ja etel\xc3\xa4ss\xc3\xa4 Seton sis\xc3\xa4mereen, jonka toisella rannalla on Shikokun saari. Ch\xc5\xabgokun lounaispuolella sijaitsee Ky\xc5\xabsh\xc5\xabn saari ja it\xc3\xa4puolella Kansain alue._NEWLINE_Ch\xc5\xabgoku voidaan jakaa kahteen ala-alueeseen. Seton sis\xc3\xa4mereen rajoittuva San\'y\xc5\x8d on n\xc3\xa4ist\xc3\xa4 teollistuneempi ja koostuu Hiroshiman, Okayaman ja Yamaguchin prefektuureista. Japaninmeren puoleinen San\'in k\xc3\xa4sitt\xc3\xa4\xc3\xa4 Shimanen ja Tottorin prefektuurit, on taloudellisesti takapajuisempi ja k\xc3\xa4rsii v\xc3\xa4est\xc3\xb6kadosta. Liikenneyhteydet alueiden v\xc3\xa4lill\xc3\xa4 ovat vuoristoisuuden takia huonot. San\'y\xc5\x8d Shinkansen liitt\xc3\xa4\xc3\xa4 etel\xc3\xa4isen Ch\xc5\xabgokun tehokkaasti muuhun Japaniin._NEWLINE_Ch\xc5\xabgoku tarkoittaa "keskimaata" ja kirjoitetaan samalla tavalla kuin Kiinan japaninkielinen nimi. T\xc3\xa4m\xc3\xa4n vuoksi alueesta k\xc3\xa4ytet\xc3\xa4\xc3\xa4n v\xc3\xa4\xc3\xa4rink\xc3\xa4sitysten v\xc3\xa4ltt\xc3\xa4miseksi my\xc3\xb6s nime\xc3\xa4 San\'in\xe2\x80\x93san\'y\xc5\x8dn alue (jap. \xe5\xb1\xb1\xe9\x99\xb0\xe5\xb1\xb1\xe9\x99\xbd\xe5\x9c\xb0\xe6\x96\xb9, San\'insan\'y\xc5\x8d-chih\xc5\x8d).'